แบงก์ใหญ่ยิ้มปล่อยกู้ทะลัก กรุงไทยพึ่งรัฐ
บัวหลวงไทยพาณิชย์กรุงไทยสินเชื่อขยายตัวโดดเด่น
26 ก.ย. 2555

บัวหลวงไทยพาณิชย์กรุงไทยสินเชื่อขยายตัวโดดเด่น 
บล.ไอร่า สำรวจการขยายตัวของสินเชื่องวดเดือน ส.ค. พบว่าขยายตัวขึ้น 1.0% เมื่อเทียบกับเดือนที่ผ่านมาและขยายตัว 7.9% เมื่อเทียบตั้งแต่ต้นปี ขณะที่การขยายตัวของเงินฝากเดือนนี้อยู่ที่ 1.6% แต่หากคิดจากทั้งปีขยายตัว 17% โดยธนาคารที่มีการขยายสินเชื่อสูงกว่าเป้าหมายแล้วคือ ธนาคารกรุงเทพ กรุงไทย และไทยพาณิชย์ ขณะที่ธนาคารทหารไทย กสิกรไทย และกรุงศรีอยุธยา สินเชื่อยังคงต่ำกว่าเป้าหมาย 
ธนาคารไทยพาณิชย์ในงวดเดือน ส.ค. มีการขยายตัว 2.1% ทั้งปีขยายตัวแล้ว 14.7% สินเชื่อใหม่ขยายตัว 1719% สินเชื่อรายใหญ่และสินเชื่อเอสเอ็มอีมีการเติบโตอย่างโดดเด่น
ขณะที่ธนาคารกรุงเทพสินเชื่อเดือนนี้ขยายตัว 0.9% และทั้งปีขยายตัวได้ 6% โดยในครึ่งปีหลังมีสินเชื่อรายใหญ่และเอสเอ็มอีรอการอนุมัติอยู่อีกจำนวนมาก
ธนาคารกรุงไทยสินเชื่อเดือน ส.ค. ขยายตัว 0.7% ตั้งแต่ต้นปีสินเชื่อขยายตัวแล้ว 7.4% ขณะที่เป้าหมายที่ธนาคารตั้งไว้แค่ 57% โดยสินเชื่อของธนาคารกรุงไทยยังคงได้รับแรงผลักดันจากโครงการลงทุนของรัฐบาล
ธนาคารกสิกรไทยสินเชื่อขยายตัวในเดือนนี้ 0.4% และขยายตัวทั้งปี 5.5% จากเป้าหมาย 911% 
ธนาคารกรุงศรีอยุธยาสินเชื่อเดือน ส.ค. ขยายตัวจากเดือนก่อน 0.5% ทั้งปีขยายตัว 5.2% ยังคงต่ำกว่าเป้าหมายที่ตั้งไว้ 11% อย่างไรก็ตาม ยังมีสินเชื่อรายย่อยที่คาดว่าจะขยายตัวได้ในช่วงที่เหลือ
ธนาคารทหารไทยมีการขยายตัวของสินเชื่อ 0.6% ตั้งแต่ต้นปีขยายตัว 5.6% เทียบกับเป้าหมายที่ตั้งไว้ 15% โดยการส่งออกที่ชะลอตัวส่งผลให้ธนาคารหันมาเน้นการปล่อยสินเชื่อเอสเอ็มอีมากขึ้น 
นางศรีประภา พริ้งพงษ์ รองกรรมการผู้จัดการใหญ่ ผู้บริหารสายงานธุรกิจภาครัฐ ธนาคารกรุงไทย เปิดเผยว่า สินเชื่อภาครัฐในช่วง 8 เดือนที่ผ่านมาของธนาคาร ยังมีการเติบโตอยู่ในระดับติดลบและมีความเป็นไปได้ที่การเติบโตสุทธิในปีนี้จะต่ำกว่าเป้าหมายที่ 1.5 หมื่นล้านบาท เนื่องจากหน่วยงานต่างๆ ของภาครัฐมีการชำระคืนสินเชื่อเข้ามาค่อนข้างมาก 
นอกจากนี้ โครงการบริหารจัดการน้ำของรัฐบาลมูลค่ารวม 3.5 แสนล้านบาท ซึ่งมีการขอวงเงินกู้กับธนาคาร 6 หมื่นล้านบาท จนถึงขณะนี้ยังมีการขอสินเชื่อเข้ามาเพียง 1 หมื่นล้านบาท และยังทยอยเบิกใช้ไม่หมด ทำให้สินเชื่อภาครัฐเติบโตลดลง
“ที่จริงเราปล่อยกู้ภาครัฐไปได้กว่า 1.5 หมื่นล้านบาทแล้ว แต่ก็มีการชำระคืนเข้ามาหลายหมื่นล้านบาท ทำให้การเติบโตติดลบ แต่เชื่อว่าจะไม่กระทบต่อภาพรวม เพราะสินเชื่อภาคเอกชนเติบโตดีมาก” นางศรีประภา กล่าว 
นางศรีประภา กล่าวว่า สำหรับการปล่อยสินเชื่อไมโครไฟแนนซ์ปล่อยกู้รวมไปแล้วกว่าพันล้านบาทจากลูกค้า 1.5 หมื่นราย ใน 800 ตลาดทั่วประเทศ โดยมีหนี้เสียลดลงมาอยู่ที่ต่ำกว่า 0.9% ซึ่งเป็นผลจากการให้ลูกค้าชำระเงินคืนเป็นรายสัปดาห์ คาดว่าทั้งปีจะปล่อยกู้ได้ 2,000 ล้านบาท